Napanelo au ni ushuda waumidye Nshuwau vayuda pavavatumile pa Yelusalemu vakulangalalela-shadaka pamo na valawi ndamudya doni,
“Da wako unyani?”
Nae pakalipiyapiyanga andílivalanganga ngala,
“Nangu hangunava shinu Klistu.”
Vanavo kumudya,
“Pane,
wako po unyani?
Wako po,
Liyashi?”
Nae do,
“Mene,
nangu hangunava shinu nae.”
Vanavo,
“Da wako po,
unkúlava watushikulindila wide mushilambo?”
Nae kushidoni,
“Mene.”
Vanavo kutwala kumudya kavili,
“Kanji napanelo wako po unyani?
Livalangange ako,
tuukenavo majibu kwa avalá vatutumíle.”
Nshuwau kushidoni,
“Nangu ni lidi likúgwa kushimbweshe,
‘Alowa indila yake Umu,’
ni sho shitangodi ashilá shimwe nkúlava Ishaiya.”
Napanelo pakati pavanu ve vatumigwídye vandípagwa mapalishayo.
Vanavo vakaudya kushidoni,
“Ikava kenga wako haunava shinu Klistu,
haunava Liyashi na ata haunava shinu aijá nkúlava,
mwaa shani vanu unkuvapa ubatisho?”
Nshuwau kushidoni,
“Nangu ninkuvapa vanu ubatisho mmedi;
pakati penu po napanelo apali wamukammanyite.
Nae ni aijá áaloka panyuma pangu ákavaikidile nangu kumuulanga vilatu vyake.”
Vinu avi vitandeke ku Betaniya mwangu unji walundi lwa Yudani palyutu lyashivapela Nshuwau vanu ubatisho.
Yesu ni Ngandolo wa Nnungu
Palyamba lyake Nshuwau andímwona Yesu amwidila kutwala kushidoni,
“Mwenu!
Ngandolo wa Nnungu aijá áusha lidambi lyashilambo.
Aju ni jojo wanishimmalanganga nguushidoni,
‘Ling'oto lyangu nangu ankwida munu wakungupunda nangu mwaa ata nangu nikanava kupagwa,
nae andípagwa.’
Munu ajo ata nene hanishimmanya kanji shingutadídye nangu ngwide nivape vanu ubatisho mmedi ni pakulota nae amanyike kwavanaishilaeli.”
Nshuwau akaumya ushuda aashidoni,
“Nangu ndimwona Imumu ashuluka kenga ng'unda kwalakela kuwa kwida ndaikala namu nae.
Nangu munu ajo haninammanye leka aijá ángutumile nivape vanu ubatisho mmedi akangwaulidile doni,
‘Munu waulota kumwona Imumu ashuluka kwida ndaikala namu nae,
ajo ni jojo álota kuvapa vanu ubatisho mu Imumu Wanashwe.’
Nangu ndimwona na ninkumya ushuda,
aju ni Mwana wa Nnungu.”